Pakuotės lapelis: informacija vartotojui

Kamistad N 20 mg/185 mg /g burnos gleivinės gelis
Lidokaino hidrochloridas / Ramunėlių skystasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. 
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Kamistad N ir kam jis vartojamas
2.	Kas žinotina prieš vartojant Kamistad N
3.	Kaip vartoti Kamistad N
4.	Galimas šalutinis poveikis
5.	Kaip laikyti Kamistad N
6.	Pakuotės turinys ir kita informacija


1.	Kas yra Kamistad N ir kam jis vartojamas

Kamistad N vartojamas esant nesunkiam dantenų ir burnos gleivinės uždegimui. 

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Kamistad N

 Kamistad N vartoti negalima:
-	jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Saugoti, kad Kamistad N gelio nepatektų į akis ir ant atvirų žaizdų. Kruopščiai nusiplaukite rankas, pavartojus Kamistad N. 

Vaikams 
Kadangi tyrimų atlikta nepakankamai, Kamistad N gelio negalima vartoti vaikams, jaunesniems kaip 12 metų amžiaus.

Kiti vaistai ir Kamistad N
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėra žinoma sąveika su kitais vaistais, vartojant nurodytomis dozėmis .



Nėštumas ir žindymo laikotarpis
Kadangi tyrimų atlikta nepakankamai, Kamistad N gelio negalima vartoti nėščioms moterims ir žindymo laikotarpiu.

Vairavimas ir mechanizmų valdymas
Iki šiol jokios įtakos gebėjimui vairuoti ir valdyti mechanizmus nepastebėta.

Kamistad N sudėtyje yra benzalkonio chlorido
Kiekviename šio vaisto grame yra 1 mg benzalkonio chlorido.
Benzalkonio chloridas gali sukelti vietinį sudirginimą.


3.	Kaip vartoti Kamistad N

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. Rekomenduojama dozė yra:

Suaugusiesiems ir vaikams vyresniems nei 12 metų 
Reikia tepti 0,5 cm ilgio gelio juostelę 3 kartus per parą. 

Vartojimo metodas
Gelis tepamas ant pažeistų vietų ir švelniai įtrinamas.

Vartojimo trukmė
Paprastai gydymo trukmė neribojama.

Pasikonsultuokite su gydytoju, jei manote, kad Kamistad N burnos gleivinės gelis veikia per stipriai ar per silpnai.

Pamiršus pavartoti Kamistad N
Negalima vartoti dvigubos dozės norint kompensuoti praleistą dozę. Tęskite gydymą kaip paskirta.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis 

Šis vaistas, kaip ir kiti, gali sukelti šalutinį poveikį, nors jis pasireiškia ne visiems žmonėms. 

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1000 iki < 1/100), retas (nuo ≥ 1/10000 iki < 1/1000), labai retas (< 1/10000) ir nežinomas (negali būti apskaičiuotas pagal turimus duomenis).

Odos ir poodinio audinio sutrikimai
Nedažnas: pavartojus gelį gali pasireikšti trumpalaikis (laikinas) lengvas gėlimas.

Imuninės sistemos sutrikimai
Labai retas: gali pasireikšti alerginė reakcija (pvz., kontaktinė alergija), kadangi šio vaisto sudėtyje yra lidokaino, cinamono ir ramunėlių. Tokia reakcija gali atsirasti pacientams, kuriems yra padidėjęs jautrumas astrinių šeimos augalams (pvz., kiečiams) ir Peru balzamui (dėl taip vadinamosios „kryžminės reakcijos“).

Jei Jums pasireiškė odos ar gleivinės padidėjusio jautrumo reakcija, Kamistad N gelio vartojimą reikia nutraukti ir pasikonsultuoti su gydytoju.

Kamistad N gelio sudėtyje yra benzalkonio chlorido, todėl jį vartojant gali pasireikšti odos sudirginimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Kamistad N

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir tūbelės po „EXP“ nurodytam tinkamumo laikui pasibaigus,  šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Po pirmojo tūbelės atidarymo, vaisto tinkamumo laikas - 12 mėnesių.

Laikyti ne aukštesnėje kaip 25 °C temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

 Kamistad N sudėtis 
· Veikliosios medžiagos yra lidoakino hidrochloridas ir ramunėlių skystasis ekstraktas.
1 g gelio yra 20 mg lidokaino hidrochlorido ir 185 mg Matricaria recutita L. (Chamomilla recutita (L.) Rauschert), flos (ramunėlių žiedų) skystojo ekstrakto (1:4-5). Ekstrahentas: 50 % etanolis (V/V) ir trometamolio 1,37 % (pH koreguotas iki 7,3 su skruzdžių rūgštimi).
· Pagalbinės medžiagos yra benzalkonio chloridas, etanolis (96 %), bevandenė skruzdžių rūgštis, sacharino natrio druska, karbomerai, trometamolis, išgrynintas vanduo, ceiloninių cinamonų žievės eterinis aliejus.

Kamistad N išvaizda ir kiekis pakuotėje
Geltonai rudos spalvos tirštas gelis.
Kamistad N gelis tiekiamas tūbelėse, kuriose yra 10 g burnos gleivinės gelio.

Registruotojas ir gamintojas

STADA Arzneimittel AG
Stadastrasse 2-18
61118 Bad Vilbel
Vokietija
 
Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „STADA-Nizhpharm-Baltija“
Goštauto 40A
LT-03163 Vilnius
Lietuva
Tel. +370 5 260 39 26
ofisas@stada.lt


Šis pakuotės lapelis paskutinį kartą peržiūrėtas 2020-02-21.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

